Менш за ўсё хацелася мяняць шыла на мыла і стаць у разрад шматлікіх рэгіянальных “веснікаў”, “навін” і іншага роду “газет”. Ні ў якім разе не хачу пакрыўдзіць калег з суседніх раёнаў, але калі прыкладна ў тыя ж часы былі перайменаваны і зараз выходзяць “Лідская газета”, “Воранаўская газета”, “Свіслацкая газета”, “Бераставіцкая газета” з назвамі, нібы клішэ, то, пагадзіцеся, “Дзянніца” і сёння, і на ўсе часы гучыць самабытна, прыгожа, небанальна. Нашу назву вельмі цэняць творчая інтэлігенцыя, пісьменнікі, паэты, мастакі, філолагі, усе гурманы слова.